Yevropa tiklanish va taraqqiyot banki Abu Dabining Masdar kompaniyasiga O‘zbekistonda 900 MVt bo‘lgan uchta yangi quyosh elektr stansiyasini qurish uchun 205 million dollar miqdoridagi kredit paketi ajratdi. Bu haqda Gazeta.uz YeTTBga tayangan holda xabar qildi. Foto: Kun.uz Loyihalar Osiyo taraqqiyot banki, Osiyo infratuzilma investitsiya banki va Yevropa investitsiya banki kabi moliyaviy institutlar bilan birga moliyalashtirilishi ko‘zda tutilmoqda. Masdar Jizzax viloyatida nominal quvvati 220 MVt bo‘lgan Nur Jizzakh, Samarqand viloyatida nominal quvvati 220 MVt bo‘lgan Nur Samarkand va Surxondaryo viloyatida nominal quvvati 457 MVt bo‘lgan Nur Sherabad fotoelektr quyosh elektr stansiyalarini qurish va foydalanishga topshirishda yordam beradi. Elektr stansiyalari ishga tushirilgandan so‘ng, uchta loyiha birgalikda 2200 GVt/soatgacha elektr energiyasi ishlab chiqarishi kutilmoqda. Bu O‘zbekistonda 1 milliondan ortiq xonadonni elektr energiyasi bilan ta’minlaydi.